Knud Erik Hansen (SF), 2000-11-23:
Jeg vil godt starte med at sige, at det, at vi får en del asylansøgere ind i landet, som har andre hensigter end asyl, og at det er kriminalitet, der er det dominerende,
er et problem, og det er et problem, som vi skal gøre noget alvorligt ved; det kan underminere hele vort asylsystem.
Men jeg synes egentlig også godt, man kan spørge: Hvorfor skal vi egentlig drøfte det her i Folketingssalen?
Var det ikke noget, der kunne være løst, uden at vi behøver at drøfte det her?
Jeg synes, jeg kan se to grunde til, at vi pludselig får denne her sag i Folketinget.
Den ene var det postyr, som indenrigsministeren pludselig skabte ved at gå ud og sige, at man faktisk kan overveje at placere de kriminelle asylansøgere på en øde ø.
Det rammer selvfølgelig ind i den meget betændte udlændingedebat, og det unuancerede budskab, der kommer ud, er: Jamen det gør måske ikke så meget.
Det er bare asylansøgere, og de er problematiske generelt.
Derfor kan vi godt behandle dem, uden at vi egentlig tager særlig meget vare på retssikkerheden.
Jeg ved godt, at det måske ikke var det, indenrigsministeren mente, men det var det budskab, der kom ud.
Det synes jeg er uheldigt, og det er måske også derfor, vi pludselig får sådan en debat her.
Man kan også spørge, om den anden grund ikke er, at det her var en panikhandling, et udtryk for, at man i hele udlændingesystemet faktisk ikke havde styr på de her sager, og at det var derfor, vi pludselig får denne debat og dette udsagn.
Man kan spørge, hvad det er, der gør, at ministeren ikke havde sørget for at tage hånd om disse forhold noget før?
Der var kommet signaler.
Hvorfor skulle det pludselig præsenteres som en helt umulig opgave?
Og hvad er det, der gør, at det er en umulig opgave?
Hvorfor skulle der noget helt ekstraordinært til i forhold til det, vi har nu?
Så jeg sidder tilbage med en fornemmelse af et system, der ikke har reageret på faresignalerne, og også med en fornemmelse af et system, der på nogle punkter også godt kunne trænge til at blive strammet op.
Det er jo ikke kun de kriminelle, der er udsat for lang sagsbehandlingstid; det er alle andre også.
Så jeg var sådan set glad for ministerens redegørelse her i Folketinget, som jeg tager som udtryk for, at nu er man begyndt at tage fat, og at man også med mange af de virkemidler, man har i dag, faktisk kan gøre en hel del, altså sørge for en større politimæssig overvågning og mange af de ting, som ministeren nævnte. Jeg synes, det er godt, at man har taget fat på det.
Jeg synes også, det er vigtigt - og det er så belyst af den debat, vi har haft her - at det, vi tager fat på, skal basere sig på, at vi overholder konventionerne, at vi respekterer dem, og at vi kan risikere, at det er mennesker, der, uanset at mange kommer fra lande, hvor de er kriminelle, er mennesker, der har brug for asyl.
Det er vigtigt, at vi overholder konventionerne, og at vi også holder retssikkerheden i hævd, at vi ikke pludselig går i panik og siger, at nu er det ligegyldigt med retssikkerheden, nu kan vi lave en hel masse procedurer, som gør, at retssikkerheden er ligegyldig.
De to ting tror jeg er utrolig vigtigt at vi lader gå videre. Når det er sagt, vil jeg også godt sige, at vi - under iagttagelse af disse betingelser - godt vil støtte de initiativer, der er nødvendige for overhovedet at undgå, at kriminelle asylansøgere ødelægger vores system.
Og skulle ministeren have brug for en yderligere diskussion om, hvad man kan gøre inden for de rammer, står vi gerne til rådighed, for vi synes, det er et alvorligt problem, at kriminelle asylansøgere både kan ødelægge det for andre og også kan genere det omgivende samfund ganske gevaldigt.
Så vi vil gerne være med til at sikre os, at det ikke sker.